《贵溪道中寄信州夏蒙夫使君》
宋代·张守

薄晚雪逾密，助寒风更颠。长涂客衣薄，仆马僵不前。

绿林轸玉食，渠敢叹独贤。行喜见故人，羁怀得披宣。

冰花散渺莽，玉树争清妍。遥知坐啸馀，铃斋耸吟肩。

作者简介：（1084—1145）常州晋陵人，字子固，一字全真，号东山居士。徽宗崇宁二年进士。擢监察御史。高宗建炎初上防淮渡江利害六事，主张恢复中原，反对画江自守。历御史中丞、翰林学士、同签书枢密院事。四年，除参知政事。未几罢知绍兴府，改福州。六年，复参知政事，兼权枢密院事。后历知婺州、洪州、建康府。卒谥文靖。有《毗陵集》。